送項平甫倅池陽
作者：姜夔
朝代：宋

paragraphs: 項侯聲名天宇窄，與君俱是荆湖客。
向來相聞不相值，長安城中乃相識。
論文要得文中天，邯鄲學步終不然。
知君筆墨與性合，妙處突過蘇李前。
我如切切秋蟲語，自詭平生用心苦。
神凝或與元氣接，屢舉似君君亦許。
西湖一曲古牆陰，清坐論詩夜向深。
見謂人間有公等，不知來者不如今。
乾坤雖大知者少，君不見古人拙處今人巧。
我徂山林口掛壁，如君合救狂瀾倒。
石渠春水綠泱泱，閣下無人白日長。
萬里江湖入歸夢，子雲不願校書郎。
九華山色梅根渡，半日風帆即秋浦。
六條察吏安用許，幸有千巖作詩侶。